P6_TA(2004)0002

7/2004. sz. költségvetésmódosítás

Európai parlamenti állásfoglalás az Európai Unió 2004-es pénzügyi évre vonatkozó költségvetéséhez készített 7/2004. számú módosítás tervezetéről, III. Szakasz — Költségvetési Bizottság (11041/2004 — C6-0108/2004 — 2004/2039(BUD))

Az Európai Parlament,

- tekintettel az EK-Szerződésre és különösen annak 272. cikke (4) bekezdésére,

- tekintettel az Euroatom-Szerződésre és különösen annak 177. cikkére,

- tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre [1] és különösen annak 37. és 38. cikkére,

- tekintettel az Európai Unió 2004-es pénzügyi évre vonatkozó, 2003. december 18-án véglegesen elfogadott [2] és az Európai Unió bővítésével összhangban kiigazított [3] általános költségvetésére,

- tekintettel az Európai Parlament, a Tanács és a Bizottság között, a költségvetési fegyelemről és a költségvetési eljárás javításáról szóló 1999. május 6-i intézményközi megállapodásra [4],

- tekintettel az Európai Unió 2004-es pénzügyi évre vonatkozó költségvetéséhez készített, a Bizottság által 2004. május 12-én előterjesztett 7/2004. számú előzetes módosítási tervezetre (SEC(2004) 0593),

- tekintettel a 2004-es pénzügyi évre vonatkozó 7/2004. számú költségvetés-módosítási tervezetre, amelyet a Tanács 2004. július 16-án fogadott el (11041/2004 — C6-0108/2004),

- tekintettel eljárási szabályzata 69. cikkére és IV. mellékletére,

- tekintettel a Költségvetési Bizottság jelentésére (A6-0004/2004),

A. mivel a 7/2004. számú költségvetés-módosítási tervezet célja a 2003. pénzügyi évről megmaradt 5470 millió euró összegű többlet beállítása a 2004. évi költségvetésbe,

B. mivel ez a többlet különböző elemekből áll, amelyek közül a legfontosabb a kiadási oldalon alulköltekezés miatt megmaradt 4729 millió euró,

C. mivel a tényleges eredmény és a kezdeti költségvetés közötti legnagyobb eltérés 2003-ban ismét a strukturális alapoknál tapasztalható, ahol a kiadási egyenleg 3134 millió euró,

D. mivel a mezőgazdaság, a kohéziós alap, a transzeurópai hálózatok, a külső fellépés és a közigazgatás területén javulás tapasztalható a pénzeszközök felhasználásában,

E. mivel a felhasználás aránya általánosságban a belső politikák területén is emelkedett, ennek ellenére 159 millió euró megmaradt,

1. elégedetlenségét fejezi ki a 2003. évi költségvetésben maradt 5470 millió euró további többlet miatt;

2. emlékeztet arra, hogy ezen az összegen kívül a 2003. évi költségvetést a 6/2003. számú költségvetésmódosítás már 5000 millió euróval csökkentette a strukturális alapok kifizetéseinek nagymértékű túlbecslését követően; megjegyzi, hogy a tagállamoknak az EU költségvetéséhez nyújtott hozzájárulását ezért már csökkentették ezzel az összeggel; rámutat arra, hogy ennek következtében a 2003. évi költségvetés alulköltekezés miatti tényleges többlete majdnem 10500 millió euró;

3. mély sajnálattal tölti el az a tény, hogy ezen számadat szerint véget ért az elmúlt évek pozitív irányú fejlődése, ami azt jelentette, hogy a többlet a 2001. évi 15000 millió euróról 2002-re 7000 millió euróra csökkent;

4. úgy határozott, hogy módosítás nélkül elfogadja a Tanács 7/2004. sz. költségvetés-módosítási tervezetét;

5. utasítja elnökét, hogy továbbítsa ezen állásfoglalást a Tanácshoz és a Bizottsághoz.

[1] HL L 248., 2002.9.16., 1. o.,

[2] HL L 53., 2004.2.23.

[3] HL C 105., 2004.4.30., 9. o.

[4] HL C 172., 1999.6.18., 1. o. A 2003/429/EK határozattal (HL L 147., 2003.6.14., 25. o.) módosított megállapodás.

--------------------------------------------------